
«Samproduksjon i forskning – 2021» – et opplæringsprogram for forskere og medforskere med brukererfaring
Samarbeidsorientert forskning som baserer seg direkte på erfaringene til medforskere gjennom hele forskningsprosessen er i liten grad blitt utprøvd innen velferdstjenestene her i landet. Dette til tross for at de største institusjonene som bevilger penger til forskning, slik som Norges Forskningsråd, Helse Sør-Øst og Stiftelsen Dam, i økende grad vektlegger at forskning på og med mennesker skal ha aktiv brukermedvirkning.
Forskningsgruppa «Samproduksjon av forskning» som ble etablert ved HINN i 2017 er ei gruppe som favner hele Fakultet for helse- og sosialvitenskap (Lillehammer og Elverum) i tillegg til å ha faste deltagere fra Sagatun brukerstyrt senter i Hamar. Gruppa har som overordnet målsetting å drive FoU-aktivitet innen helse- og sosialsektoren, både ved gjennomføring av pågående prosjekter og utarbeidelse av søknader om midler til nye forsknings- og utviklingsprosjekter.  
Som et skritt videre prøver vi ut et felles opplæringsprogram for høgskoleansatte og personer med brukererfaring med oppstart av en pilot i høstsemesteret 2021. I denne omgang vil samarbeidet rettes mot personer med erfaring innenfor området psykisk helse og rus. Det overordnede målet med programmet er å styrke deltagernes forutsetninger for å utvikle og arbeide med samarbeidsbaserte forskningsprosjekter. Dette søkes ivaretatt gjennom å gi deltagerne grunnleggende forståelse for arbeidsprosessene i samarbeidsbasert forskning, målsettingen med slikt samarbeid og prosjektutvikling. Et viktig mål er at programmet kan ende opp i konkrete samarbeidsprosjekter.
Kursinnhold 
- Begrunnelser for at brukere og forskere skal samarbeide 
- Hva samprodusert forskning kan innebære
- Metodiske og etiske problemstillinger og utfordringer
Metode og gjennomføring. 
Kurset har varierte arbeidsformer (diskusjoner, trening, forelesninger). Vi legger vekt på arbeidsformer som skaper aktivitet og deltakelse der det mer teoretiske innholdet relateres til konkrete samarbeidsideer og prosjekter. Programmet vil bestå av tre samlinger á to dager. Samlingene er i henholdsvis Lillehammer, Elverum og Hamar.
Samlet antall deltagere er 30 personer fordelt på like mange med en forskerbakgrunn og med brukererfaring. Det er rekruttert personer i forskerstillinger fra HiNN. I rekrutteringen av personer med brukererfaring har vi personer med brukerfaring fra psykisk helsefeltet (Sagatun Brukerstyrt senter – Hamar, Fontenehuset-Gjøvik og FACT-team i Innlandet), i tillegg til NAV-Gjøvik. Piloten av opplæringsprogrammet vil bli evaluert gjennom at kursholderne skriver refleksjonsnotater underveis, og at deltagerne fyller ut evalueringsskjemaer i form av sluttevaluering etter hver samling. Det legges også opp til en evaluering av progresjon for igangsatte FoU-prosjekter i løpet av høstsemesteret 2021.
Dersom evalueringen viser at programmet får gode tilbakemeldinger fra deltagerne, tenkes tilsvarende kurs avviklet også høsten 2022. 

For mer informasjon om opplæringsprogrammet kontakt;
Førsteamanuensis Henning Pettersen (prosjektleder og kursansvarlig) 
Henning.Pettersen@inn.no tlf. 95235497

